Lichtenburg-saak: NW-regering vra vir kalmteTonele buite die hof. Foto: Molaole Montsho/ANA. Die provinsiale regering in Noordwes het inwoners van Blydeville gemaan om kalm te bly nadat Jaco du Plooy (46), ŉ plaaslike inwoner wat in hegtenis geneem is nadat ŉ 15-jarige seun tydens ŉ gewelddadige betoging doodgeskiet is, op borgtog vrygelaat is. Sello Lehari, LUR vir onderwys en sportontwikkeling in Noordwes, het gesê die feit dat Du Plooy se borgtog op R20 000 vasgestel is, wys dat die hof die saak ernstig neem. Hy het inwoners gemaan om kalm te bly sodat die reg sy gang kan gaan. Du Plooy word daarvan beskuldig dat hy op 10 Oktober vir Spencer Tshukudu van Blydeville, vermoedelik ŉ betoger, op die Boikhutso/Lichtenburg-pad doodgeskiet het. Twee jeugdiges, onderskeidelik 17 en 20 jaar oud, is tydens die skietvoorval gewond. “Die plaaslike munisipaliteit doen alles in sy vermoë om die familie [van die slagoffer] in dié tyd by te staan. Sy begrafnis sal dié naweek gehou word in Blydeville,” het Lehari gesê. Hy het ŉ beroep op die inwoners gedoen om die oorledene se gesin die ruimte te gee om hom in vrede te kan begrawe. Lehari het ook gesê ŉ taakspan doen sy bes om te verseker dat daar dienste na die omgewing gebring word. “Laat diensverskaffers saam met regeringsamptenare toe om die omgewing binne te gaan,” het Lehari gevra. Lehari is die voorsitter van ŉ taakspan wat vroeër vanjaar op die been gebring is deur die Noordwes-regering om die oorsaak van betogings in Ditsobotla vas te stel en stabiliteit te herstel. Maroela Media het vroeër berig ten spyte van ŉ groep inwoners wat Donderdag buite die hof saamgedrom het om teen Du Plooy se vrylating te betoog, het die landdros in ŉ volgepakte hof borgtog toegestaan. Die saak is tot 30 November uitgestel vir verdere ondersoek. Tonele buite die hof. Foto: Molaole Montsho/ANA. Maroela Media het vroeër berig Du Plooy, wat werksaam is in die boubedryf, staan tereg op ŉ aanklag van moord en twee aanklagte van poging tot moord. Du Plooy voer aan hy het glo skote afgevuur om homself te verdedig nadat betogers hom en sy werkers die oggend in sy voertuig met klippe bestook het. Die staat het die aansoek teengestaan. Die staat het aangevoer borgtog moet geweier word aangesien dit die openbare orde gaan versteur en Du Plooy se lewe in gevaar gaan wees as hy vrygelaat word. Die skietvoorval het gevolg nadat ŉ groep inwoners van Blydeville vroeër die oggend die dorp se strate ingevaar, verskeie paaie met voorwerpe versper en ook ŉ vragmotor geplunder en aan die brand gesteek het. Die inwoners betoog oor ŉ tekort aan dienslewering en bewerings van korrupsie in die munisipaliteit. Hulle dring onder meer aan op bekostigbare behuising, ŉ kliniek wat 24 uur per dag oop is en ŉ skool. Betogers het vroeër vanjaar ook die strate ingevaar om oor dienslewering te betoog. Die betogers het op 24 Mei vir Daniel Buthelezi, die burgemeester van die Ditsobola-munisipaliteit, as gyselaar geneem en ŉ gedeelte van die munisipale gebou aan die brand gesteek. Buthelezi is ure later bevry.